
Az egyedi projektekhez nyújtott fejlesztési támogatási útmutató célja 

· Célunk, hogy tájékoztatást nyújtsunk a pályázatok kiválasztásának mechanizmusához és feltételeihez való hozzáférésről. 

Ha azt fontolgatja, hogy vállalata jogosult-e pályázni, hogy projektje kaphat-e MEDIA-támogatást, hogy mekkora összegű támogatást várhat, hogy miként működik a kiválasztási eljárás, ez az útmutató a lehető legátfogóbban megválaszolja kérdéseit. 

· Célunk, hogy segítsünk elkészíteni a jelentkezési lapokat; ezért egyértelműen jelezzük, milyen információkra van szüksége a Bizottságnak ahhoz, hogy megfelelően elbírálhassa pályázatát, illetve hogy milyen dokumentumok csatolandók be. 

Az útmutatóban szereplő részletes információk elolvasása előtt kérjük, tanulmányozza a következő oldalt, amely áttekinti az egyedi projektekhez nyújtott fejlesztési támogatás kérelmezéséhez teljesítendő feltételeket. Ezzel gyorsan felmérheti, hogy ez a finanszírozás rendelkezésére áll-e. Amennyiben igen, a további oldalakon található információk segítségével elkészítheti pályázati anyagát. 

Az egyedi projektekhez nyújtott fejlesztési támogatás feltételeinek összefoglalása 

· Mikor kell jelentkezni? 

A pályázati időszak folyamán. 2004 vonatkozásában a pályázatok 2004. november 9-e és 2005. május 31-e között nyújthatók be. Ezen időszak folyamán két MEDIA odaítélési eljárás zajlik le. Lásd 2.1.1. pont. 

· A támogatási mechanizmus egyedi projektekre vagy csomagtervekre (Slate Funding) vonatkozik? 

A Csomagterv (Slate Funding) azokat a középvállalatokat célozza meg, amelyek már nemzetközi tapasztalatokkal rendelkeznek és megvan a pénzügyi kapacitásuk arra, hogy több projektet fejlesszenek egymással párhuzamosan. Amennyiben ön nem felel meg ezeknek a feltételeknek, az egyedi projektekre vonatkozó támogatási mechanizmust vizsgálja meg. Lásd 1. pont. 

· Milyen vállalatokat fogadnak el?  

Az egyedi projektek fejlesztési támogatására csak független európai produkciós vállalatok pályázhatnak. Nincsenek minimális követelmények a vállalat forgalmára vagy nyereségére vonatkozóan, ám a vállalatnak igazolnia kell pénzügyi képességeit. Lásd 3. pont. 

· Szükséges-e előzetes tapasztalat az audiovizuális produkciók terén? 

Igen. Az előírt előzetes tapasztalat azonban (belföldi vagy külföldi forgalmazás a pályázat benyújtását megelőző 18-24 hónap során) a vállalat származási országától, illetve attól függ, hogy kapott-e már MEDIA támogatást. Lásd 3.2. pont. 

· Milyen projektkategóriák jogosultak a MEDIA általi finanszírozásra? 

Játékfilm, animáció, kreatív dokumentumfilmek és multimédia koncepciók. Mindezekre a projektekre vonatkozóan teljesítendők a hosszúságukat érintő minimális feltételek, és a pályázó vállalat kell hogy rendelkezzen a szerzői jogokkal. Lásd 4. pont. 

· Egyedi projektek esetében mennyi a támogatás összege? 

A MEDIA Plus támogatással a projekt elszámolható fejlesztési költségeinek maximum 50%, illetve 60%-a fedezhető, a projekttípusonként meghatározott felső limit mértékéig. Lásd 5. pont. 

· Mekkora az esélye annak, hogy egyedi projekt fejlesztésére megkapja a pályázó a támogatást? 

A Bizottsághoz beérkező pályázatokat a kiválasztási eljárást követően érdemeiknek megfelelően rangsorolják. A legjobbak kapják meg a finanszírozást, amíg a rendelkezésre álló költségvetés ki nem merül. 

1. A  MEDIA Plus gyártás-előkészítési  (projektfejlesztési) program: finanszírozási célok és feltételek 

A MEDIA Plus gyártás-előkészítési (projektfejlesztési) program célja finanszírozás biztosítása az európai és a nemzetközi piacokra szánt produkciós projektek fejlesztésének ösztönzésére, mely projekteket független európai produkciós vállalatok nyújtanak be a következő kategóriákban: játékfilm, kreatív dokumentumfilm, animáció és multimédia koncepciók. 

Három fajta finanszírozás áll rendelkezésre a program keretében: 

· csomagtervek fejlesztésére (Csomagterv 1. vagy 2, első, vagy második fázis) nyújtható támogatás: a pályázó csomagterv fejlesztésére nyújt be támogatási kérelmet.
· egyedi projektek fejlesztésére nyújtható támogatás: a pályázó egyedi projekt fejlesztésére nyújt be kérelmet. 

-    olyan projektek, melyek a MEDIA képzés témái voltak („MEDIA új tehetségek”)     
 
A finanszírozás háromfajta vállalat igényeit hivatott kielégíteni: 

· nemzetközi szintű előzetes tapasztalatokkal rendelkező középvállalatok, amelyeknek megvan a pénzügyi kapacitásuk arra, hogy több projektet fejlesszenek egymással párhuzamosan (Csomagterv); 

· korlátozott pénzügyi lehetőségekkel rendelkező kisvállalatok, amelyek csupán egy projekt fejlesztésébe kívánnak befektetni. 

· limitált tapasztalattal rendelkező vállalatok, melyek a képzési tevékenységet helyezik előtérbe.

E két eszközhöz való hozzáférés feltételei éppen ezért különbözőek. A Csomagtervhez való hozzáférés esetében szigorúbbak a feltételek a vállalat előzetes tapasztalataira illetve pénzügyi és technikai kapacitására vonatkozóan. 

Ezek az útmutatások vonatkoznak az egyedi projektekkel kapcsolatos pályázatokra. Amennyiben Csomagtervre, vagy a „MEDIA új tehetségek”-re kíván jelentkezni, kérjük, tanulmányozza a vonatkozó feltételeket, és vizsgálja meg. hogy megfelel-e a hozzáférési kritériumoknak. 

2. A 66/04-es pályázati felhívásban szereplő időrend és költségvetés 

2.1. Hogyan és mikor nyújtandó be a pályázat egyedi projektek fejlesztésére? 

2.1.1. Mikor? 

A 2005. évi MEDIA Plus fejlesztési költségvetés odaítélésével kapcsolatos pályázati felhívás a Hivatalos Közlöny 2004. november 9-i C 274. számában jelent meg. 

A pályázat 2004. november 9-e és 2005. május 31-e között áll nyitva. 

Ez azt jelenti, hogy pályázataikat 2004. november 9-e és 2005. május 31-e között (inkluzíve) nyújthatják be. 

A fenti időpontokat megelőzően illetve követően benyújtott pályázatokat a Bizottság nem fogadja el (lásd 6.1.1. pont). 

A figyelembe veendő időpont a postára adás ideje (nem a Bizottság általi kézhezvétel időpontja). A Bizottság semmilyen körülmények között nem vonható felelősségre a futárszolgálat hiányosságaiért, és a pályázó felelőssége, hogy megfelelő időben elküldje a pályázatot. 

2.1.1. Hogyan? 

A pályázatok 

-     két bekötetlen példányt (mellékletek A-L), valamint egy bekötetlen és

      három bekötött példányt (mellékletek 1-7) kell, hogy tartalmazzanak.          
· kizárólag a 66/04-es jelentkezési lapokon nyújtandók be, amelyek – francia vagy angol nyelven – az alábbi webhelyről tölthetők le: http://europa.eu.int/comm/avpolicy/media/index_en.html; 

· nem tartalmazhatnak a pályázatban előírtaktól eltérő dokumentumokat. A pályázó által benyújtott további dokumentumokat az elbíráláskor nem veszik figyelembe; 

· tartalmazzanak minden bekért űrlapot, igazoló dokumentumot és információt. Az űrlapok a megfelelő sorrendben nyújtandók be; az információk a megfelelő keretbe írandók be, és terjedelmük nem haladhatja meg a rendelkezésre álló helyet. 

· nem tartalmazhatnak kézírást (az űrlapon előírt aláírás kivételével); 

· számozott A4-es, csupán egyoldalasan nyomtatott oldalakon nyújtandók be; 

· az Európai Unió hivatalos nyelveinek valamelyikén töltendők ki. Azt tanácsoljuk azonban, hogy amennyiben lehetséges, az értékelés megkönnyítése végett angol nyelven készítsék el pályázatukat. 

A fenti követelményeknek nem megfelelő pályázatokat a Bizottság jogosulatlannak nyilvánítja és nem bírálja el. (lásd 6.1.1. pont) 

Figyelem: A Bizottság nem ad lehetőséget a pályázóknak arra, hogy a benyújtást követően kiegészítsék pályázatukat, tehát ne nyújtsák be a pályázatot, ha az előírt dokumentumok bármelyike nem áll rendelkezésre vagy nem felel meg a követelményeknek. 

A pályázatok kizárólag ajánlott levélben vagy expressz futárszolgálattal küldendők be az alábbi címre: 

EUROPEAN COMMISSION 

DG EAC – C/3 MEDIA Programme 

Mr. Constantin Daskalakis (office B100 4/27) 

Rue de Geneve 1 

B-1049 Brussels 

A pályázatok közvetlenül, személyesen nem kézbesíthetők a fenti címre. 

A borítékon világosan fel kell tüntetni a következőket: 

„MEDIA PLUS – DEVELOPMENT CALL N° 66/04”
Vállalat neve 

Ország 

Kategória (játékfilm, kreatív dokumentumfilm, animáció vagy multimédia) 

2.2. Minden pályázati felhívásra vállalatonként csupán egy pályázat nyújtható be. 

Kérjük, vegyék figyelembe, hogy egy produkciós vállalat pályázati felhívásonként egynél több pályázatot nem adhat be (Egyedi projekt, Csomagterv, vagy „MEDIA új tehetségek” esetén). 

Ez a szabály arra az esetre is vonatkozik, amikor a vállalat a 66/04 pályázat keretében elutasított projektet kíván újból benyújtani. Ilyenkor meg kell várni egy következő pályázati felhívást  és igazolni kell a megfelelő űrlapon, hogy lényeges változtatásokra került sor az előző változathoz képest. 

Továbbá érvényes Csomagterv megállapodással rendelkező vállalat nem pályázhat egyedi projekttámogatásra, vagy „MEDIA új tehetségek”-re. 

2.3. Költségvetés és az odaítélés időrendje 

A 2004-es pályázati felhívás esetében a fejlesztési ágazatra (Egyedi projektek és Csomagterv, vagy MEDIA új tehetségek”) elkülönített költségvetés 16,7 millió euró volt. A Bizottság úgy számít, hogy a 2005-ös költségvetés közel hasonló összegű lesz. 2004-ben 7,1 millió eurót ítéltek meg egyedi projektek céljára. Az arány ettől kissé eltérhet 2005-ben az Egyedi projektekre illetve Csomagtervre beérkező pályázatok számától és azok tartalmától függően. 

Tájékoztatásul az alábbi táblázatban közöljük a 2004-ben beérkezett pályázatok számát és a különféle kategóriákban odaítélt támogatást. 

	
	Új tehetségek (New Talent)
	Egyedi projektek 
	 Csomagterv 

	
	Játék-
film
	Animá-
ció
	Doku-
mentum-film
	Multi-

média
	Játék-film 
	Animá-
ció
	Doku-

mentum-film 
	Multi-média 
	SF1 1. fázis 
	SF2 1. fázis 
	SF 2. fázis 

	Beérkezett pályázatok 
	28
	2
	16
	10
	284
	66
	168
	40
	 121
	54 
	42

	Jóváhagyott pályázatok 
	12
	1
	11
	3
	94
	23
	63
	14
	38
	23
	22

	MEDIA-finanszírozás (Є) 
	0,05
	0,45
	0,19
	0,08
	4,01
	1,16
	1,35
	0,6
	3,15
	2,765 
	2,895 


A 2005-ös költségvetési összeg kiosztására két körben kerül sor. 

A 2004. november 9-e és 2005. február 8-a között beküldött pályázatok értékelésére az első körben kerül sor, melynek során a 2005-ös költségvetés 50%-át ítélik oda. Az első kör eredményei 2005 júniusában állnak majd rendelkezésre. A megállapodásokat a szelekciót követő két hónapon belül küldik ki a kiválasztott pályázók részére. 

A 2005. február 9-e és 2005. május 31-e között beküldött pályázatok értékelésére a második körben kerül sor, melynek során a 2005-ös költségvetés 50%-át ítélik oda. A második kör eredményei 2005 októberében állnak majd rendelkezésre. A megállapodásokat a szelekciót követő két hónapon belül küldik ki a kiválasztott pályázók részére. 

A pályázók számára kifejezetten javasoljuk, hogy már a pályázat megnyitásakor jelentkezzenek annak érdekében, hogy a két 2005-ös odaítélési kör egymással egyensúlyban legyen. Szeretnénk emlékeztetni arra, hogy a fejlesztési költségek a pályázat benyújtásának időpontjától kezdve tekinthetők elszámolhatónak (lásd 5.1.3. pont). 

3. Azon vállalatok, amelyek egyedi projektek fejlesztési támogatására pályázhatnak 

Figyelem: az alábbi követelmények mindegyikének eleget kell tenni, és a megfelelő igazolásokat benyújtani. 

3.1. Független európai vállalatok, melyek fő tevékenysége az audiovizuális és / vagy multimédia produkciók gyártása, és amelyek legalább 12 hónapja nyilvántartásban vannak  

A pályázatot benyújtó vállalatok fő célja és tevékenysége az audiovizuális és / vagy multimédia produkciók gyártása kell hogy legyen. Alapítványok, intézetek, egyetemek és egyéb közszolgálati szervezetek nem jelentkezhetnek.   

Az Európai Unió valamely tagállamában vagy a MEDIA Plus programban résztvevő egyéb országok valamelyikében kell hogy működjenek. Emellett tulajdonosaik – közvetlenül vagy többségi részvénytulajdon útján – az adott országok állampolgárai kell hogy legyenek jelenleg és a jövőben is. 

Az Európai Unió tagjai közé nem tartozó, ám résztvevő országok: Izland, Liechtenstein, Norvégia (Az Európai Gazdasági Közösség tagjai), valamint Bulgária. 

Vállalatcsoportoktól érkező pályázatok nem fogadhatók el. Amennyiben a vállalat más vállalattal együtt közös fejlesztési projektet kíván benyújtani, ez csak abban az esetben fogadható el, ha a vállalatok közötti együttműködés jogi személy formájában valósul meg. A pályázatot benyújtó vállalatnak igazolnia kell, hogy képes a fejlesztendő projektek megfelelő monitoring-tevékenységének ellátására
A pályázatot benyújtó vállalat nem szabad, hogy valamely műsorszolgáltatóval meghatározó kapcsolatban álljon, sem részvénytulajdon, sem kereskedelmi feltételek tekintetében, és fő tevékenysége az audiovizuális és / vagy multimédia produkciók gyártása kell hogy legyen. 

A „valamely műsorszolgáltatóval fennálló meghatározó kapcsolat” olyan helyzet, ahol a produkciós vállalat részvénytulajdonának több mint 25%-át egyetlen műsorszolgáltató birtokolja (több érintett műsorszolgáltató esetén 50% ez az arány), illetve ahol három év során a produkciós vállalat bevételeinek több mint 90%-a egyetlen műsorszolgáltató felé eszközölt értékesítésekből származik. A Bizottság fenntartja a jogot arra, hogy ezt a feltételt a tagállamok és egyéb részt vevő országok különböző audiovizuális és / vagy jogi rendszerei sajátos jellemzőinek figyelembe vételével alkalmazza. 

A Bizottság a D. űrlapon (A pályázó vállalat státusza) szolgáltatott információk, valamint az alábbi – csatolandó – igazoló dokumentumok alapján ellenőrzi, hogy a vállalat megfelel-e az előírásoknak: 

· A pályázat D1 melléklete: a vállalat létesítésének időpontját, jogállását, tevékenységeit és törvényes képviselőinek nevét tartalmazó friss cégkivonat; 

· A pályázat D2 melléklete: a vállalat jelenleg érvényes társasági szerződése (vagy azzal hivatalosan egyenértékű dokumentum), amely külön tartalmazza a részvényesek nevét, állampolgárságát és a részvények megoszlását. 

3.2. Vállalatok, melyek képesek igazolni, hogy egy korábbi művet elkészítettek és forgalmaztak – alapelv és eltérések 

3.2.1. Alapelv: egy korábbi mű elkészítése és forgalmazása a vállalat származási országán kívül, a pályázat benyújtását megelőző 18 hónap folyamán 

Elviekben a pályázatot benyújtó vállalatnak igazolnia kell, hogy elkészített egy, a benyújtott projekt műfajához illeszkedő audiovizuális és / vagy multimédia produkciót, valamint hogy a produkciót a származási országon kívül forgalmazták a pályázat benyújtását megelőző 18 hónap folyamán. 

· Kizárólag olyan produkciók értékelhetők, ahol a pályázó vállalat többségi producerként működött közre. 

· A produkció a következő időpontokban tekinthető elkészültnek: 

· a nullkópia (zero copy) hivatalos leszállításának ideje a laboratóriumból (mozifilmek esetében) 

· az eredeti példány (master copy) hivatalos leszállításának ideje (televíziós művek esetében) 

· az eredeti (master) példány hivatalos leszállításának ideje a laboratóriumból (offline multimédia produkciók esetében) 

· a weblapra történő kihelyezés időpontja (online multimédia művek esetében). 

· Mit jelent a „benyújtott projekt műfajához illeszkedő audiovizuális és / vagy multimédia produkció”? 

A következők beadásakor a vállalat: 

· játékfilm projekt: korábbi játékfilm projektet (minimum 50 perc hosszúságú) vagy kreatív dokumentumfilmet (minimum 25 perc hosszúságú; sorozat esetén ez a hosszúság epizódonként értendő) kellett hogy készítsen 

· kreatív dokumentumfilm: korábbi kreatív dokumentumfilmet (minimum 25 perc hosszúságú; sorozat esetén ez a hosszúság epizódonként értendő) vagy játékfilm projektet (minimum 50 perc hosszúságú) kellett hogy elkészítsen 

· animációs projekt: korábbi animációs projektet (minimum 24 perc hosszúságú) kellett hogy elkészítsen 

· multimédia koncepció: korábbi multimédia projektet vagy animációs projektet (minimum 24 perc hosszúságú) kellett hogy elkészítsen. 

Figyelem: a korábbi produkció ugyanazoknak a követelményeknek kell hogy megfeleljen, mint az a munka, amelyre támogatást kérnek (lásd 4. pont). Hangsúlyozottan felhívjuk a pályázó figyelmét a minimális játékidőre vonatkozó követelményekre. 

· Mit jelent a „származási országon kívüli forgalmazás”? 

· A „forgalmazás” kifejezés a mű nyilvánosság előtti kereskedelmi bemutatásának minden formáját magában foglalja: mozi, televízió, offline és online. Lehet szó az első kereskedelmi bemutatóról illetve újbóli bemutatásról vagy kiadásról. 

· Online forgalmazás esetén (pl. webhelyek) a forgalmazás akkor tekinthető a származási országon kívülinek, ha a művet a Media Plus programban részt vevő országok közül legalább kettőnek a nyelvén online módon elérhetővé teszik egy webhelyen. 

· A szerződés szerinti vagy nemzetközi csatornán (TV5, Arte, 3SAT, TVE Internacional) keresztüli eredményes forgalmazás a vállalat származási országán kívüli forgalmazásnak tekintendő. 

· Az értékesítési ügynökökkel kötött szerződések nem bizonyítják a forgalmazás tényét. A nemzetközi ügynökök által kiadott értékesítési nyilatkozatok azonban igazolják a forgalmazás tényét. 

· Amennyiben a korábbi tapasztalat két animációs rövidfilm, kivételesen „eredményes forgalmazásnak” tekintik a fesztiválokon való bemutatás igazolását. 

· Melyik dátumot kell figyelembe venni annak ellenőrzésekor, hogy a forgalmazás a pályázat benyújtását megelőző 18 hónap folyamán történt-e? 

· A forgalmazási szerződés aláírásának napját, VAGY 

· A tényleges forgalmazás napját (mozibemutató, műsorra tűzés napja stb.) 

· Amennyiben a pályázó vállalat nem tud a jogosultság szempontjából elégséges korábbi tapasztalatot felmutatni, tekintetbe vehető-e a társasághoz tartozó személyek tapasztalata? 

Ebben az esetben kizárólag a producer személyes tapasztalata vehető figyelembe a következő feltételek mellet:
· a cég részvényese kell, hogy legyen, VAGY

· a cég ügyvezető igazgatója, vagy vezérigazgatója kell, hogy legyen, VAGY

· legalább 12 hónappal a pályázat beadása előtt már a cég alkalmazásában kell, hogy álljon.  

· Jelentős mértékben részt kellett hogy vegyenek a korábbi munka elkészítésében. Kizárólag a következők tekinthetők jelentős mértékű szerepvállalásnak egy produkció elkészítésében: 

· producerek (ko-producereket kivéve) 

· vezető producer 

· helyettes producer 

· Továbbá multimédia projektek esetében, illetve amennyiben a referenciaszemély a korábbi munkában és a benyújtott projektben is a következő funkciók valamelyikét tölti be: 

· szerző 

· rendező / projektvezető 

· számítógépes grafikai vezető 

· interaktív programozási vezető. 

3.2.2. Eltérések: alacsony produkciós kapacitású és / vagy korlátozott nyelvi területű országokból származó vállalatok, továbbá a MEDIA támogatásban még sohasem részesült vállalatok 

· A referencia-időszak a pályázat benyújtását megelőző 18 hónapról 24 hónapra növekszik alacsony produkciós kapacitású és / vagy korlátozott nyelvi területű országokból származó vállalatok esetében. 

Az alábbi országok számítanak alacsony audiovizuális produkciós kapacitásúnak: Ausztria, Belgium, Bulgária, Csehország, Ciprus, Dánia, Észtország, Finnország, Görögország, Magyarország, Írország, Izland, Lettország, Liechtenstein, Litvánia, Luxemburg, Málta, Norvégia, Hollandia, Portugália, Szlovákia, Szlovénia és Svédország. 

· A MEDIA II (1996-2000) illetve MEDIA Plus (2001-2006) támogatásban még sohasem részesült vállalatok esetében a szerződés alapján történő vagy a megfelelő referencia-időszak folyamán eredményesen végrehajtott országos forgalmazás elegendőnek számít. Ez az eltérés azonban nem vonatkozik webhely tartalmának esetére. Ebben az esetben a webhelyre feltett tartalom értelemszerűen a MEDIA Plus programban résztvevő országok közül legalább kettőnek a nyelvén rendelkezésre kell hogy álljon. 

Mindkét esetben a 3. pontban felsorolt egyéb feltételeknek eleget kell tenni. 

A Bizottság az F jelű űrlapon (A pályázó vállalat tapasztalata) szolgáltatott információk, valamint az alábbi – csatolandó – igazoló dokumentumok alapján ellenőrzi, hogy a vállalat megfelel-e az előírásoknak: 

· A pályázat F1 sz. melléklete: forgalmazási szerződés vagy bármely dokumentum, amely igazolja a referencia-produkció eredményes nemzetközi vagy országos forgalmazásának megtörténtét a pályázat benyújtását megelőző 18/24 hónapos időszakban. 
Csak a következő igazolás fogadható el :  filmszínházi forgalmazóval kötött forgalmazási megállapodás, televízióval kötött sugárzási megállapodás /koprodukciós megállapodás, nemzetközi értékesítő ügynök által aláírt és igazolt értékesítési jelentés (pontosan megjelölve a vevő nevét, az értékesítés területét és időpontját), videó vagy DVD kiadási szerződés, a mozibemutató igazolása (a vetítési programon világosan fel kell tüntetni a származást és az időpontot; közintézmény által készített pénztári kimutatás, mely megemlíti a bemutatás időszakát, a közvetítés igazolása (TV program a forrás és az időpont jelzésével); TV besorolás. Multimédia projektek esetén: URL webhely (a webhely tartalmát két nyelven kell megadni), a szolgáltatóval /üzemeltetővel/forgalmazóval kötött megállapodás, hivatalos értékesítési /hasznosítási beszámoló.

Amennyiben a referenciamű kreatív dokumentumfilm: az azt igazoló okirat (az író szándéknyilatkozata, újságcikk, videó stb.).
· A pályázat F2 sz.. melléklete: Amennyiben szükséges a pályázó vállalathoz tartozó személyek tapasztalatát bemutatni, a pályázó vállalaton belüli produceri vagy fejlesztési vezetői státuszuk igazolása, továbbá a korábbi munka létrehozásában vállalt jelentős szerepük tanúsítása. 

3.3. Vállalatok, melyek elegendő finanszírozási forrással rendelkeznek ahhoz, fenntartsák tevékenységüket a projekt teljes élettartama során 

A Bizottság az E jelű űrlapon (A pályázó vállalatra és a benyújtott projektre vonatkozó pénzügyi információk) szolgáltatott információk, valamint az alábbi – csatolandó – igazoló dokumentumok alapján ellenőrzi, hogy a vállalat megfelel-e az előírásoknak: 

· A pályázat E1 sz. melléklete: Banki igazolás arról, hogy a pályázó megfelelően működő folyószámlával rendelkezik. 
Az E jelű űrlapon a vállalat az utolsó pénzügyi év forgalmát kell, hogy ismertesse. Újonnan alakult vállalat esetén részletes könyvelői becslés nyújtandó be az első év forgalmára vonatkozóan. 

3.4. Vállalatok, melyek rendelkeznek a javasolt projekt elkészítéséhez szükséges szakmai képességekkel és végzettséggel 

A Bizottság a 1. sz. űrlapon (A benyújtott projekt fejlesztésében közvetlenül érintett, a pályázó vállalathoz tartozó személyek tapasztalata) szolgáltatott információk, valamint az alábbi – csatolandó – igazoló dokumentumok alapján ellenőrzi, hogy a vállalat megfelel-e az előírásoknak: 

· A pályázat 1. és 2. sz. melléklete: A pályázó válalat azon tagjainak önéletrajza, akik közvetlenül a projekt fejlesztésén dolgoznak majd, így különösen a vállalat ügyvezető igazgatója, törvényes képviselője, a fejlesztési vezető, valamint a kreatív team kulcsfontosságú tagjai (szerző, rendező, vezető operatőr stb.). 
3.5. Kizárási feltételek 

A Bizottság által nyújtott pénzügyi támogatások odaítélését szabályozó pénzügyi rendelet a pályázók automatikus kizárásáról rendelkezik az alábbi esetekben: 

a) 
csődeljárás vagy felszámolás alatt vannak, bíróság viszi ügyeiket, megállapodást kötöttek a hitelezőkkel, felfüggesztették üzleti tevékenységüket, vagy analóg helyzetben vannak a nemzeti törvények vagy jogszabályok által előírt hasonló eljárás folytán; 

b) 
szakmai magatartásukat érintő vétség miatt jogerős ítélettel elmarasztalták őket; 

c) 
súlyos szakmai hibát követtek el a Bizottság által igazolható bizonyíték alapján; 

d) 
nem tettek eleget TB-járulékfizetési vagy adófizetési kötelezettségeiknek a szerződő hatóság országa szerinti illetve a szerződés teljesítése szerinti országban érvényes jogszabályok értelmében; 

e) 
jogerős ítéletben marasztalták el őket csalás, korrupció, bűnügyi szervezetben való részvétel vagy egyéb jogellenes tevékenység miatt, amely ellentétes a Közösség pénzügyi érdekeivel; 

f) 
a közösségi költségvetésből finanszírozott egyéb támogatás odaítélésére vagy beszerzésre vonatkozó eljárást követően súlyos szerződésszegést követtek el, mivel nem teljesítették a szerződésben foglalt kötelezettségeiket; 

g) 
összeférhetetlenség áll fenn esetükben; 

h) 
hamis állításokat tettek a Bizottság által előírt információk szolgáltatása tekintetében, vagy elmulasztották benyújtani ezeket az információkat. 

A pályázónak a B jelű űrlapon (A pályázó nyilatkozata) nyilatkozatot kell tennie becsületességét illetően, tehát hogy nem található a fenti a)-h) pontokban felsorolt helyzetek egyikében sem. A Bizottság további igazolásokat kérhet a pályázótól arra vonatkozóan, hogy nem található-e a fenti helyzetek valamelyikében. 

4. A fejlesztési támogatásra jogosultnak minősülő projektek 

4.1. Játékfilm projektek, kreatív dokumentumfilmek, animációs projektek és multimédia koncepciók 

A Bizottság a 2. sz. űrlapon (A projekt jellemzői) szolgáltatott információk alapján ellenőrzi, hogy a benyújtott projekt megfelel-e az alább meghatározott feltételeknek. 

4.1.1. Az összes kategóriára vonatkozó feltételek

Egy részből álló projektek és sorozatok is jogosultsággal bírnak.
Az IMAX formátum megengedett.
A MEDIA Plus nem támogat élő felvételeket, televíziós játékokat, vetélkedőket, talk show-kat, vagy bármilyen oktatási műsorokat.

A benyújtott projektek sem közvetlenül, sem közvetetten nem közvetíthetnek olyan üzeneteket, amelyek ellentétben állnak az Európai Unió politikájával. Tiltás alá esnek például olyan projektek, amelyek a közegészség érdekeivel (alkohol, dohány, kábítószer), az emberi jogok tiszteletben tartásával, az emberek biztonságával, a szólásszabadsággal stb. ellentétesek. Az erőszakot és / vagy fajgyűlöletet hirdető és /vagy pornográf jeleneteket tartalmazó, illetve egy konkrét szervezetet vagy annak tevékenységét hirdető intézményi produkciók nem kaphatnak támogatást.
4.1.2. Mozi- vagy televíziós játékfilm projektek
A benyújtott projektek teljes játékideje (egyrészes és sorozat esetében is) nem lehet kevesebb 50 percnél. 

4.1.3. Mozi- vagy televíziós kreatív dokumentumfilmek

A kreatív dokumentumfilmek témája a való életből indul ki, ám jelentős mennyiségű eredeti anyag írása, továbbá a szerző és / vagy a rendező álláspontjának megfogalmazása szükséges. A dokumentumfilm kreatív aspektusát a pályázó vállalatnak kétséget kizáróan bizonyítania és ismertetnie kell a 2. sz. űrlapon. A Bizottság a benyújtott dokumentumfilmek támogatásra való jogosultságáról ezen információk alapján dönt. 

Semmilyen más dokumentumfilmnek nem jár MEDIA Plus támogatás, így a riportok, a hírprogramok és magazinműsorok, az „így készült” típusú műsorok, állatos dokumentumfilmek és docusoap-ok esetében sem.
Egy részből álló projektek és sorozatok is jogosultsággal bírnak. 

A benyújtott projektek teljes játékideje (egyrészes és sorozat esetében is) nem lehet kevesebb 25 percnél. 

4.1.4. Mozi- vagy televíziós animációs projektek 

Egy részből álló projektek és sorozatok is jogosultsággal bírnak. 

A benyújtott projektek teljes játékideje (egyrészes és sorozat esetében is) nem lehet kevesebb 24 percnél. 

. 

4.1.5. Multimédia koncepciók 

MEDIA Plus fejlesztési támogatás kérhető az alábbiakra: 

· kifejezetten online publikálásra szánt animációs sorozat koncepciója (kivételt képeznek az egyéni rövidfilmek); 

· gyermekeknek / tinédzsereknek szóló szórakoztató programok, karakter-alapú kalandprogramok egy vagy több játékos részére; 

· új interaktív játékfilm koncepciók, digitális televíziós, internetes vagy hordozható eszközökre alkalmazható játékok vagy formátumok, 

MEDIA Plus fejlesztési támogatás nem kérhető az alábbiakra:

· referencia munkák (enciklopédiák, atlaszok, katalógusok, adatbázisok…)

· „hogyan…?”-típusú iskolai programok, használati útmutatók

· szoftver eszközök és szolgáltatások

· híranyagok, magazinok

· turizmust reklámozó projektek

· multimédiás művészeti alkotások

4.2. A pályázat benyújtásának napján a pályázó vállalat birtokában kell hogy legyen – közvetlenül vagy opció útján – a benyújtott projektre vonatkozó jogok legalább 50%-ának. 

A pályázónak a pályázati anyagban hitelt érdemlően igazolnia kell (H űrlap és H1 sz. melléklet), hogy legkésőbb a pályázat benyújtásának napján szerződéses megállapodás áll fenn közötte és a szerző(k) között, amely lehetőséget nyújt egy audiovizuális munka kidolgozására a szerző műve alapján. Ennek a megfelelő keltezéssel és aláírásokkal ellátott szerződéses megállapodásnak tartalmaznia kell az átruházás mértékét, tartamát és esetleges díjazását. 

Opciós megállapodás esetén annak időtartama elég hosszú kell hogy legyen ahhoz, hogy lefedje a teljes fejlesztési ütemtervet, továbbá világosan tartalmaznia kell az opció igénybe vételének feltételeit. 

Amennyiben a projekt egy létező mű adaptációja, a szerződéses megállapodásnak le kell fednie az eredeti műre és az adaptációra vonatkozó jogokat is (szerződés az adaptáció írójával). 

A Bizottság a vonatkozó nemzeti jogszabályoknak megfelelően értékeli a jogok vagy opciós jogok tulajdonlását. 

Még abban az esetben is, ha a szerző maga a pályázó vállalat producere vagy tulajdonosa, szerződéses megállapodás kell hogy érvényben legyen a jogoknak a magánszemélyről a vállalatra történő átruházása vonatkozásában. Amennyiben a szerző a pályázó vállalat alkalmazottja, munkavállalási szerződésének másolata – amely megállapítja a jogátruházás tényét – megfelelő igazolás a szerződéses megállapodás tényére vonatkozóan. 

A Bizottság a H űrlapon (Szerzői jog) szolgáltatott információk, valamint az alábbi dokumentum alapján ellenőrzi, hogy a projekt megfelel-e az előírásoknak: 

- A pályázat H1 sz. melléklete: a megfelelő keltezéssel és aláírásokkal ellátott opciós megállapodás másolata, amely tartalmazza az opció igénybe vételének feltételeit, vagy a megfelelő keltezéssel és aláírásokkal ellátott jogátruházási megállapodás, amely meghatározza az átruházás mértékét, tartamát és esetleges díjazását; ide értendő minden közös fejlesztési / koprodukciós szerződés és / vagy meglévő mű adaptálására vonatkozó joggal kapcsolatos szerződés is. 

4.3. Azon esetek, amikor a fenti követelményeknek megfelelő projektek nem kaphatnak egyedi projektekhez nyújtott fejlesztési támogatást 

· A benyújtott projektek sem közvetlenül, sem közvetetten nem közvetíthetnek olyan üzeneteket, amelyek ellentétben állnak az Európai Unió politikájával. Tiltás alá esnek például olyan projektek, amelyek a közegészség érdekeivel (alkohol, dohány, kábítószer), az emberi jogok tiszteletben tartásával, az emberek biztonságával, a szólásszabadsággal stb. ellentétesek. Az erőszakot és / vagy fajgyűlöletet hirdető és /vagy pornográf jeleneteket tartalmazó, illetve egy konkrét szervezetet vagy annak tevékenységét hirdető intézményi produkciók nem kaphatnak támogatást. 

· A MEDIA fejlesztési támogatásban már részesült projektek nem kaphatnak további támogatást. 

· A MEDIA-tól eltérő közösségi fejlesztési hozzájárulásban már részesült projektek nem kaphatnak további támogatást. 

· Azon projektek, amelyeknél a gyártás a Bizottsággal kötött megállapodás aláírását megelőzően kezdődött el (lásd 7.2. pont). 

5. A becsült fejlesztési költségvetés elkészítése és a közösségi hozzájárulás kiszámítása 

5.1. Elszámolható költségek 

5.1.1. Elszámolható költségek 

Kizárólag a projektfejlesztéssel közvetlenül kapcsolatos költségek elszámolhatóak, vagyis például: 

· jogok megszerzése; 

· kutatás; 

· archívumban végzett kutatás; 

· szövegkönyv írása – beleértve a feldolgozásokat is – a végső tervezet elkészítéséig (az utóbbit is beleértve); 

· storyboardok (képes forgatókönyvek); 

· a kulcsszereplők és személyzet felkutatása és meghatározása; 

· produkciós költségvetési előrejelzés elkészítése; 

· pénzügyi terv elkészítése; 

· ágazati partnerek, koprodukciós partnerek és finanszírozók felkutatása és meghatározása; 

· produkciós ütemterv elkészítése a szállításig bezárólag; 

· kezdeti marketing és értékesítési tervek (célpiacok és -vásárlók, preferált kezdeti forgalombahozatalok, különböző fesztiválokon és piacokon történő bemutatás stb.); 

· kreatív dokumentumfilmek esetében: videós feldolgozás elkészítése; 

· animációs projektek esetében: grafikai kutatás és kísérleti verzió elkészítése; 

· multimédia projektek esetében: programtartalom elkészítése (feldolgozás), alapvető audio és video grafikus elemek elkészítése, a projekt futtatásához szükséges szoftver-programozás, programozási logika (folyamatábra), demo változat elkészítése. 

Ezek a költségek a pályázó vállalat részéről fel kell hogy merüljenek, és a tényleges kiadásoknak, tehát a pályázó vállalat által eszközölt – kiegyenlített számlákkal igazolható – kifizetéseknek meg kell hogy feleljenek. 

Az ÁFA akkor számítható be a benyújtott költségekbe, ha azt a vállalat nem igényelheti vissza. A pályázó vállalat ezért kiválasztásakor ÁFA-státuszra vonatkozó igazolást kell hogy bemutasson a Bizottság részére. 

5.1.2. El nem számolható költségek 

Az alábbi költségek nem számolhatók el: 

· produkciós költségek; 

· tőkebefektetési költségek; 

· tartozások és behajthatatlan tartozások; 

· a tartozások kamata; 

· természetbeni hozzájárulások; 

· luxuskiadások; 

· árfolyamveszteségek; 

· általános tartalékok (pl. veszteség, várható jövőbeni kötelezettségek stb.); 

· berendezések vásárlása (kivéve az informatikai berendezések amortizációját). Lásd 5.2.5. pont. 

5.1.3. Költségek elszámolhatóságának időtartama 

Elvileg a költségek attól az időponttól válhatnak elszámolhatóvá, amikor a Bizottság és a kedvezményezett vállalat közötti szerződés aláírásra kerül. Lásd 7.2. pont. 

Kivétel: 

Amennyiben a pályázó vállalat megállapítja, hogy a projekt a megállapodás aláírása előtt el kellett hogy kezdődjön (I űrlap – Részletes becsült fejlesztési költségvetés), a vonatkozó kérelem benyújtásának időpontját követően felmerült költségek tekinthetők elszámolhatónak. 

Visszamenőleges hatállyal kizárólag a vonatkozó kérelem benyújtásának időpontját maximum 12 hónappal megelőző, a jogok lefoglalásával vagy megszerzésével kapcsolatos költségek (a költségvetés 1. fejezete — Művészi jogok) tekinthetők elszámolhatónak. 

A benyújtás napja hivatalosan a pályázatnak Bizottság általi kézhezvétele igazolásából állapítható meg (A. sz. űrlap), amelyet a pályázónak megküldenek. 

5.2. A részletes becsült fejlesztési költségvetés kidolgozása 

A részletes becsült fejlesztési költségvetés az I űrlap segítségével készítendő el. Nem tartalmazhat el nem számolható költségeket. 

A költségvetést euróban kell meghatározni, kerekített összegben. Amennyiben a projekt költségvetése nem az Európai Pénzügyi Unióhoz tartozó pénznemben kerül meghatározásra, az Európai Unió Hivatalos Lapjában a projekt benyújtása hónapjának első napján megjelenő hivatalos árfolyam alkalmazandó a becsült fejlesztési költségvetéshez. (látogasson el a http://europa.eu.int/comm/budget/inforeuro/files.htm címre). 

A 10.000,- eurónál nagyobb összegű költségek lebontandók és részletes magyarázat nyújtandó rájuk vonatkozóan. 

Amennyiben a megvalósításhoz pályázat kiírására van szükség, az alábbi elvek veendők figyelembe: átláthatóság, egyenlő bánásmód, összeférhetőség. 

A költségek az alábbi kategóriák szerint bontandók le.

1. Művészi jogok 

Kizárólag a fejlesztési időszak folyamán keletkezett, fizetendő és kiegyenlített kötelezettségek számolhatók el. Az opciós és / vagy a szerzői jogi megállapodásokkal kapcsolatos költségek indoklása szükséges. 

Az opciókkal vagy szerzői jogokkal kapcsolatos kifizetések illetve a rendezőnek járó, az előgyártásba, a gyártásba való belépéstől függő, valamint az azt követő kifizetések nem számítandók be. 

2. Személyi költségek 

A személyi költségek az alkalmazottnak / szolgáltatónak fizetett tényleges napi díjazás / díj alapján számítandó ki, melynek összege beszorzandó a projekt keretében végzett munkanapok számával. 

A különféle választható funkciók alkalmazása meg kell hogy feleljen a 4. űrlapon (A fejlesztési stratégia ismertetése) található leírásoknak, különösen a kreatív team leírásának. 

A személyi költségekbe nem tartoznak bele a bónuszok, az ösztönző kifizetések és a nyereségrészesedési rendszerek. 

A különféle alkalmazott munkatársak részletezése szerepeljen a költségvetésben. 

3. Egyéb kiadások
3.1. Utazás és kapcsolódó kiadások 

Kizárólag a projekt fejlesztéséhez közvetlenül kapcsolódó és konkrét, világosan meghatározható tevékenységek tartozhatnak ide. A légiutak esetében kizárólag turistaosztályra vonatkozó díjak fogadhatók el. Gépkocsis utazás esetén az elszámolható összeg a megfelelő viszonylatú első osztályú vonatjegy ára. 

Az alábbi maximum napidíj-összegek számolhatók el naponta és személyenként: 

	Ország 
	Maximális összeg Є
	Ország 
	Maximális összeg Є

	BE Belgium 
	150 
	IS Izland 
	183 

	DA Dánia 
	179 
	LI Liechtenstein 
	174 

	DE Németország 
	127 
	NO Norvégia 
	171 

	GR Görögország 
	113 
	BG Bulgária 
	157 

	ES Spanyolország 
	141 
	CZ Cseh Köztársaság 
	214 

	FR Franciaország 
	130 
	EE Észtország 
	129 

	IE Írország 
	165 
	CY Ciprus 
	100 

	IT Olaszország 
	130 
	LV Lettország 
	174 

	LU Luxemburg 
	143 
	LT Litvánia 
	126 

	NL Hollandia 
	148 
	HU Magyarország 
	136 

	AT Ausztria 
	122 
	MT Málta 
	86 

	PT Portugália 
	143 
	PL Lengyelország 
	227 

	FI Finnország 
	156 
	RO Románia 
	185 

	SU Svédország 
	157 
	SI Szlovénia 
	148 

	UK Egyesült Királyság 
	199 
	SK Szlovákia 
	164 


3.2. Technikai berendezések 

Az itt szerepeltetett költségek világosan meghatározható kapcsolatban kell hogy álljanak a kérdéses projekt keretében végzett fejlesztési tevékenységekkel. 

Multimédia projektek esetében a projekt végrehajtásához elengedhetetlenül szükséges – új vagy használt – informatikai berendezések amortizációja elszámolható, amennyiben igazodik a piaci rátához, és az illető berendezés leírása a pályázó vállalatra érvényes adózási és számviteli szabályok szerint történik. A Bizottság kizárólag a projekt időtartamának megfelelő mértékű amortizációt veheti figyelembe; kivételt képez ez alól, ha az adott tétel jellege és / vagy felhasználása más megközelítést indokol. Ennek bizonyítása – az I űrlap (Részletes becsült fejlesztési költségvetés) felhasználásával – a pályázó vállalat felelőssége. 

3.3. Vegyes 

Maximum 7%-os rezsi átalány megengedett (a becsült fejlesztési költségvetés 1.-3.3.5 fejezetben szereplő teljes összeget alapul véve). 

Teljes összeg: 

A becsült fejlesztési költségvetés teljes összegét le kell hogy fedjék a K űrlapon megjelölt pénzügyi források. Az I űrlapon (Részletes becsült fejlesztési költségvetés) szereplő végösszeg ezért meg kell hogy egyezzen a K űrlapon található, a pénzügyi forrásokat összefoglaló táblázat végösszegével. 

5.3. A közösségi hozzájárulás kiszámítása 

A közösségi hozzájárulás kiszámítása az I űrlap (Részletes becsült fejlesztési költségvetés) segítségével történik. Szerepeltetendő az A űrlapon (A benyújtott projekt kézhezvételének igazolása),  valamint a K űrlapon (Pénzügyi információk) is. 

· Először is a MEDIA Plus – Fejlesztés pénzügyi támogatása nem haladhatja meg fejlesztési költségvetésének 50%-át. Eltérés azonban lehetséges az Európa kulturális sokféleségét kiemelő projektek esetében, amikor is a MEDIA Plus általi finanszírozás elérheti a fejlesztési költségvetés 60%-át. Figyelem: a pályázó felelőssége annak bizonyítása – az I űrlap (A pályázó vállalatra és a benyújtott projektre vonatkozó pénzügyi információk) segítségével –, hogy a projekt megfelel ennek a követelménynek. A Bizottság a benyújtott érvek alapján hoz döntést. 

· Másodszor, a benyújtott projekt jellegétől függően az alábbiakban meghatározott minimum és maximum értékek közötti összeg kérelmezendő. 

	Kategória 
	Minimum
	
	
	Maximum

	Játékfilm
	20 000 € 
	30 000 € 
	40 000 € 
	50 000 € 

	Kreatív dokumentumfilm 
	10 000 € 
	15 000 € 
	20 000 € 
	30 000 € 

	Animációs projekt 
	10 000 € 
	20 000 € 
	30 000 € 

40 000 € 
	50 000 € 
80 000 € (nagyfilmek kizárólag filmszínházi bemutatásra) 

	Multimédia koncepció 
	10 000 €  
	20 000 € 
	30 000 € 

40 000 € 
	50 000 € 


5.4. Finanszírozási források 

A becsült fejlesztési költségvetés egyensúlyban kell hogy álljon a bevételek és a kiadások szempontjából. Következésképpen a K űrlapon (Pénzügyi források) meg kell jelölni az I űrlapon ismertetett becsült fejlesztési költségvetés finanszírozásának szándékozott módját. A közösségi hozzájárulás megítélésének nem lehet az a célja vagy hatása, hogy a kedvezményezett számára hasznot hozzon. 

Jelölje meg egyéb finanszírozási forrásait az igényelt közösségi támogatás mellett, továbbá hogy e finanszírozást már megszerezték-e vagy elbírálás alatt áll-e. Amennyiben úgy nyilatkozik, hogy a finanszírozást megerősítették, csatolja a vonatkozó szerződést vagy a finanszírozó megerősítő levelét (a pályázat K1 melléklete). Amennyiben a finanszírozás még nem került megerősítésre, de érdeklődést kifejező leveleket már kapott, azokat is mellékelheti (a pályázat K2 melléklete, választható). Mindenesetre, ha projektjét elfogadják – bármi is a harmadik személyektől kért finanszírozás eredménye –, ön a B űrlap (A pályázó nyilatkozata) aláírásával vállalja, hogy előteremti a közösségi finanszírozás teljes összegének megfelelő összeget. 

A pénzügyi források összefoglaló táblázatát illetően: 

· Az állami vagy magánforrásokból származó pénzügyi hozzájárulások a bevételekből, kölcsönökből és támogatásokból visszafizetendő előlegek. Ez a finanszírozás lehet nemzeti, regionális vagy helyi. 

· A producer korábbi munkásságából származó támogatási alapok vagy automatikus támogatás az 1.4. (Egyéb) tételben tüntetendő fel. 

· Az alábbi tételek nem számíthatók a „Producer befektetései” (4.) közé: 

· rezsiköltségek; 

· kereskedelmi kölcsönök / inputok; 

· nyereségrészesedés; 

· természetbeni hozzájárulások. 

Figyelem: ugyanazon projekt fejlesztésére szolgáló egyéb közösségi források (pl. a MEDEA program keretében szerzett támogatás) nem építhetők be a finanszírozási tervbe. A közösségi szabályok alapján semmilyen projekt nem kaphat két forrásból közösségi támogatást. A B űrlap aláírásával ön becsületből vállalja e szabály tiszteletben tartását. 

5.5. A projekt kiválasztása esetén 

Amennyiben projektje kiválasztásra kerül, a Bizottság újra megvizsgálja becsült fejlesztési költségvetését annak ellenőrzése érdekében, hogy a bejelentett költségek mindegyike ténylegesen elszámolható-e és igazolható-e a projekt minősége és jellege fényében. A Bizottság nem köteles önnek támogatást nyújtani az ön által kért összeg mértékéig, ennélfogva csökkentheti a közösségi hozzájárulás összegét. A Bizottság semmilyen körülmények között nem adhat az ön által kérelmezettnél magasabb összeget. 

A végső közösségi hozzájárulás a fejlesztési költségvetés százalékos arányában és abszolút összegben is meghatározásra kerül. 

6. Miként választják ki a MEDIA Plus – Fejlesztési program keretében finanszírozandó projekteket? 

A Bizottság által kézhezvett pályázatokat három kritérium szerint értékelik. 

6.1. Jogosultsági kritériumok 

6.1.1. Teljes-e a pályázati dokumentáció? 

A Bizottság ellenőrzi, hogy az alábbi elemek MINDEGYIKÉT figyelembe vették-e a pályázatban: 

	A pályázat külső megjelenése 
	A 66/04-es űrlapok használata. 

Számozott A4-es lapok egy oldalon nyomtatva, oldalszámozva.
Két bekötetlen példány az A-L mellékletekből és 4 példány (1 bekötetlen és 3 kötött) az 1-7 mellékletekből.

Nincs kézírás. 

Megvan minden szükséges aláírás. 

Megvan minden előírt űrlap és melléklet. 

A 20 hivatalos nyelv valamelyikének használata. 

	A pályázati felhívás kezdő és befejező időpontjának tiszteletben tartása 
	A pályázat elküldése 2004. november 9-én vagy azt követően, legkésőbb 2005. május 31-én történt. 

Pályázati felhívásonként a Bizottság csak egy pályázatot értékel (az első beérkezett anyagot több pályázat esetén). 

	A pályázati dokumentáció teljessége 
	Minden pályázati űrlap megvan, ki van töltve, a kötelező mellékletek csatolva, különös tekintettel a következőkre: 

· banki igazolás
· a vállalat munkatársainak önéletrajza 

· a pályázó nyilatkozata 

· a MEDIA hozzáférést biztosító tapasztalat igazolása 

· szerzői jog 

· a vállalat cégkivonata 

· alapító okirat 

· feldolgozás vagy szövegkönyv 


A Bizottság nem kér be a pályázóktól további információkat vagy dokumentumokat. Amennyiben a fenti elemekből mindössze egy hiányzik, a pályázó vállalatot postai úton értesítik, hogy pályázata nem rendelkezik jogosultsággal, ezért elutasításra került. A pályázó vállalat újból benyújthatja a pályázatot, ám csupán egy mások pályázati felhívásra és abban az esetben, ha lényeges változtatásokat eszközölt az elutasítás okainak megszüntetése érdekében. A pályázó vállalat magyarázatot kell hogy adjon a változásokra vonatkozóan az erre a célra kijelölt űrlapon. 

6.1.2. A benyújtott projekt teljesíti-e a program hozzáférhetőségi kritériumait? 

A Bizottság ellenőrzi, hogy a projekt megfelel-e az ÖSSZES alábbi feltételnek: 

	Játékfilm projekt, kreatív dokumentumfilm, animációs projekt vagy multimédia koncepció. 

	Teljesíti a minimális időtartam-követelményeket. 

	A pályázat benyújtásának napján a pályázó vállalat birtokában van – közvetlenül vagy opció útján – a benyújtott projektre vonatkozó jogok legalább 50%-ának. 

	A projektre nem vonatkoznak a 4.3. pontban felsorolt kizárási feltételek. 


Amennyiben ezen feltételek közül csupán egy nem teljesül, a projektet jogosulatlanná nyilvánítják, és kizárják a kiválasztási eljárásból. A pályázó vállalat újból benyújthatja az elutasított pályázatot, ám csak egy másik pályázati felhívásra, és azzal a feltétellel, hogy lényeges változtatásokat eszközölt az elutasítás okainak megszüntetése érdekében. A pályázó vállalat magyarázatot kell hogy adjon a változásokra vonatkozóan az erre a célra kijelölt űrlapon. 

6.1.3. A benyújtott költségvetés ténylegesen fejlesztési költségvetés-e? 

Amennyiben a Bizottság azon a véleményen van, hogy a részletes becsült fejlesztési költségvetés (I űrlap) a fejlesztési költségeken kívül más költségeket is tartalmaz, a projekt nem tekinthető jogosultnak, és kizárásra kerül a kiválasztási eljárásból. A pályázó vállalat újból benyújthatja az elutasított pályázatot, ám csak egy másik pályázati felhívásra, és azzal a feltétellel, hogy lényeges változtatásokat eszközölt az elutasítás okainak megszüntetése érdekében. A pályázó vállalat magyarázatot kell hogy adjon a változásokra vonatkozóan az erre a célra kijelölt űrlapon.

6.2. Kiválasztási kritériumok – képes-e a vállalat arra, hogy sikerrel megvalósítsa a projektet? 

A kiválasztási kritériumok alapján a Bizottság értékeli, hogy a pályázó vállalat képes-e – mind technikailag, mind pénzügyi tekintetben – sikerrel megvalósítsa a projektet. 

	Képes-e a vállalat arra, hogy sikerrel megvalósítsa a projektet? 
	Független európai vállalat, amelynek fő tevékenysége az audiovizuális és / vagy multimédia produkciók gyártása, mely legalább 12 hónapja be van jegyezve? Lásd 3. pont. 

	
	Milyen képességekkel és szakmai végzettséggel rendelkeznek a vállalat munkatársai? Ez az értékelés a pályázathoz csatolt önéletrajzok és az 1. sz. űrlap (A benyújtott projekt fejlesztésében közvetlenül érintett, a pályázó vállalathoz tartozó személyek tapasztalata) alapján történik. 

	
	Képes-e igazolni egy korábbi mű elkészültét és forgalmazását? Lásd 3.2. pont. Mi az általános tapasztalata? Ez az értékelés az F űrlap (A pályázó vállalat tapasztalata) alapján történik. 

	Rendelkezik-e a vállalat a megfelelő pénzügyi forrásokkal a projekt megvalósítására? 
	A banki igazolás (a pályázat E melléklete) megerősíti-e, hogy a vállalat folyószámlája megfelelően működik? 


	
	A vállalat a 3.5. pontban szereplő kizárási kritériumok valamelyike alá esik-e? (B űrlap – A pályázó nyilatkozata) 


Amennyiben a Bizottság arra a megállapításra jut, hogy a pályázó vállalat nem képes a projekt megfelelő végrehajtására – akár technikailag, akár pénzügyileg –, a pályázatot elutasítják. A pályázó vállalat újból benyújthatja az elutasított pályázatot, ám csak egy másik pályázati felhívásra, és azzal a feltétellel, hogy lényeges változtatásokat eszközölt az elutasítás okainak megszüntetése érdekében. A pályázó vállalat magyarázatot kell hogy adjon a változásokra vonatkozóan az erre a célra kijelölt űrlapon. 

6.3. Odaítélési kritériumok – a projekt minősége 

Kizárólag a jogosultnak minősített és a kiválasztási kritériumoknak megfelelő pályázatokat (lásd 6.1. és 6.2. pont) értékelik az odaítélési kritériumok szerint. A jogosultsági és kiválasztási ellenőrzéstől eltérően ez az értékelés olyan érdemjegyekkel történik, amelyek a projektek rangsorolásához szolgálnak alapul. Minden odaítélési kritérium azonos súllyal bír az értékelési folyamat során. 

A pályázatokat független szakértők értékelik az odaítélési kritériumok szempontjából.  Ez az értékelés véleményalkotás a Bizottság számára, mely az egyetlen testület, amely felhatalmazással rendelkezik a támogatás odaítélésére. 

A független szakértők véleménye alapján a Bizottság rangsorolt projektlistát állít össze, és a legjobb projekteknek ítéli oda a támogatást, ameddig a rendelkezésre álló költségvetési keret ki nem merül. 

A Bizottság a szakértőket függetlenségük, szakmai tapasztalatuk és minőségük alapján választja ki. Kilétük nem közölhető a pályázókkal a titoktartás és a pártatlanság érdekében. Alacsony produkciós kapacitású és / vagy korlátozott nyelvi vagy földrajzi területű országok vagy régiók esetében a Bizottság fenntartja arra vonatkozó jogát, hogy olyan – nem az adott államhoz tartozó állampolgárságú – szakértőt bízzon meg, aki megfelel a függetlenség, a kompetencia és az adott országra vonatkozó konkrét ismeretek hármas kritériumának. 

6.3.1. A koncepció, a szövegkönyv vagy az elbeszélő szerkezet minősége és eredetisége 

· Játékfilm projektek, kreatív dokumentumfilmek és animációs projektek esetében ez a követelmény különösen a téma, az elbeszélő szerkezet és a vizuális megközelítés vizsgálatát foglalja magában. 

Játékfilm projektek esetében a szereplőket és a dialógusokat vizsgálják meg; kreatív dokumentumfilm esetében a kreativitás fokát; animációs projektek esetében pedig a szereplőket, a grafikát és a dialógusokat. 

· Multimédia koncepciók esetében főleg a vizuális, audio és grafikus elemeket, az interaktivitás fokát, a technológiát, a stúdiómunkákat és a folyamatábra előzetes változatát vizsgálják meg. 

E kritérium értékelése a 2. sz. űrlap (A projekt jellemzői), a 3. sz. űrlap (A projekt leírása), valamint az A melléklet tartalmán alapul (feldolgozások, szövegkönyvek, vizuális dokumentumok, szándéknyilatkozatok stb.). 

6.3.2. A projektfejlesztési stratégia minősége 

Különösen az alábbi aspektusok vizsgálatát jelenti: 

· a fejlesztési tevékenységek leírása és ütemezése; 

· a fejlesztési költségvetés és a költségvetésre vonatkozó finanszírozási terv. 

E kritérium értékelése a 4. sz. űrlap (A fejlesztési stratégia ismertetése), a I. űrlap (Részletes becsült fejlesztési költségvetés), a K űrlap (Pénzügyi források), valamint a K1, K2 és 4 sz. melléklet tartalmán alapul. 

6.3.3. A finanszírozási stratégia minősége és a projektben rejlő produkciós lehetőségek 

Különösen az alábbi aspektusok vizsgálatát jelenti: 

· a produkció finanszírozási terve és a társfinanszírozás állása (tervezett vagy visszaigazolt); 

· az esetleges koprodukciós érdeklődésre vagy megállapodásokra vonatkozó információk. 

E kritérium értékelése az 5 sz. űrlap (A forgalmazási stratégia ismertetése), valamint a benyújtott igazoló dokumentumok (a szerződéseket, érdeklődő leveleket stb. tartalmazó 5. sz. melléklet) figyelembe vételével történik. 

6.3.4. A marketing és forgalmazási stratégia európai és nemzetközi lehetőségei illetve minősége 

Különösen az alábbi aspektusok vizsgálatát jelenti: 

· nemzetek közötti potenciál és értékesítési potenciál (nemzeti és nemzetközi); 

· a koprodukcióra és / vagy forgalmazásra megjelölt ország(ok) kiválasztásának indoklása; 

· a kiválasztott formátum (műfaj, játékidő, felvételi formátum) megfelelősége a célpiac és a célközönség számára; 

· az esetleges forgalmazási érdeklődésre vagy megállapodásokra vonatkozó információk. 

E kritérium értékelése a 3. sz. űrlap (A projekt leírása), 5. sz. űrlap (A forgalmazási stratégia ismertetése), valamint a mellékletekben benyújtott igazoló dokumentumok (szerződések, érdeklődő levelek stb.) figyelembe vételével történik. 

6.3.5 A korábbi MEDIA támogatások eredményei
E kritérium csak olyan cégek esetén kerül értékelésre, melyek már korábban részesültek MEDIA támogatásban, az F űrlap alapján.
6.3.6 Egyéb
Különös figyelmet fordítanak az alacsony produkciós kapacitású és / vagy korlátozott nyelvi vagy földrajzi területű országokból vagy régiókból érkező, továbbá a kis- és középvállalkozások (KKV-k) által benyújtott pályázatokra. 

7. A kiválasztási eljárás végén 

7.1. A pályázók értesítése az eredményekről 

Az Oktatási és Kulturális Főigazgatóság (DG EAC) érdemük alapján rangsorolt, a rendelkezésre álló költségvetéstől függően esetlegesen MEDIA támogatásban részesülő vállalatokról listát készít, melyet a Bizottság határozatával elfogad. 

A határozat meghozatalát követően a pályázó vállalatokat értesítik pályázatuk eredményéről. A Bizottság határozathozatalát megelőzően sem a DG EAC, sem a Technikai Segítségnyújtási Iroda (Technical Assistance office – TAO) (lásd 8.2. pont) nem adhat felvilágosítást, még olyat sem, amely „nem hivatalos” (off-the-record). Amennyiben a projektet elutasítják, a Bizottság tájékoztatja a sikertelen pályázót annak okairól. 

Figyelem: A pályázatokat (így a kísérő kazettákat, CD-ROM-okat, rajzokat, stb.) nem juttatják vissza a pályázóknak a kiválasztási eljárás végeztével. 

7.2. Megállapodás létrejötte a Bizottság és a kedvezményezett vállalatok között kiválasztás esetén 

A Bizottság megállapodást küld a kedvezményezett vállalatok részére, amelyben szerepel a megítélt MEDIA támogatás összege és a kifizetés rendje. 

Amennyiben a kedvezményezett ellenkező értelmű indokkal nem szolgál, a kedvezményezett neve és címe, a pénzügyi támogatás tárgya, a megítélt összeg és a finanszírozás mértéke közzétételre kerül a MEDIA program weboldalán, amint a 7.1. pontban hivatkozott döntés meghozatala megtörtént. 

7.3. Kifizetések 

A MEDIA hozzájárulás végső összegét az 5.3. pontban foglaltaknak megfelelően számítják ki. 

A kedvezményezett külön célú bankszámlát kell hogy nyisson, amely kizárólag a MEDIA támogatás kezelésére szolgál. A Bizottság a hozzájárulást erre a számlára fizeti ki két részletben: 

· 70%-ot a kedvezményezett és a Bizottság között létrejött megállapodás aláírásától számított 45 napon belül; 

· a fennmaradó összeget a végső fejlesztési ráfordítási elszámolások benyújtását és a Bizottság általi jóváhagyását követően (a megállapodás aláírása után maximum 27 hónappal). 

Amennyiben a Bizottság arra az álláspontra jut, hogy pénzügyi kockázat merül fel, lehetősége van arra, hogy a közösségi hozzájárulás egészének vagy bizonyos részének kifizetését bankgarancia nyújtásától tegye függővé. 

A kedvezményezett vállalatoknak legfeljebb 26 hónap fejlesztési időszak áll rendelkezésükre a megítélt hozzájárulásnak a kiválasztott projektekre történő felhasználására. 

7.4. Amennyiben a MEDIA támogatásban részesült mű gyártására kerül sor 

Amennyiben a MEDIA támogatásban részesült projekt gyártására kerül sor, a kedvezményezett vállalat legkésőbb a gyártás végeztével (a nullkópia leszállítása mozifilmek esetében, az eredeti példányé televíziós művek esetében, valamint az online kihelyezés multimédia projektek esetében) vissza kell hogy fizesse a közösségi támogatás összegét a külön célú bankszámlára. 

A vállalatnak ezután hat hónap áll rendelkezésére a közösségi támogatás egy vagy több fejlesztési projektbe történő újbóli befektetésére. Az újbóli befektetési projektek bármely kategóriához (játékfilm, kreatív dokumentumfilm, animáció, multimédia) tartozhatnak, amennyiben teljesítik a 4. pontban foglalt követelményeket. A Bizottság részére benyújtandók jóváhagyás céljából. 

· Mi a Bizottság mögöttes célja ezzel a mechanizmussal? 

· ösztönözni a vállalatokat tevékenységük középtávú stratégiai jövőképének kialakítására; 

· növelni a közösségi finanszírozás kiaknázásának mértékét. 

8. Kapcsolattartás 

8.1. A Bizottságnak a MEDIA Plus – Fejlesztés elnevezésű program megvalósításáért felelős egységei 

Kérjük, a következő személyekkel vegyék fel a kapcsolatot a MEDIA Plus fejlesztési kérdéseivel kapcsolatban: 

· A kiválasztással kapcsolatos kérdésekben: 

Corinne MIMRAN 

Corinne.Mimran@cec.eu.int 

Tel. + 32 2 295 33 71 

· A megállapodásokkal és utánkövetésükkel kapcsolatos kérdésekben: 

Domenico RANERI 

Domenico.Raneri@cec.eu.int 

Tel. + 32 2 296 21 20 

8.2. A Technikai Segítségnyújtási Iroda – Technical Assistance Office (TAO) 

A Technikai Segítségnyújtási Iroda a projektek értékelésében és utánkövetésében nyújt segítséget a Bizottságnak. Gyakorlati információkért kérjük, forduljon a Technikai Segítségnyújtási Irodához. 

MEDIA Program Technikai Segítségnyújtási Iroda – Technical Assistance  Office (TAO)
Rue du Trône, 12 

B-1000 Brussels 

Belgium 

Tel.: +32 2 743 20 87 vagy 88 

Fax: +32 2 743 27 27 

8.3. A MEDIA Deskek és Antennák 

MEDIA Deskek és Antennák minden részt vevő országban találhatók. Ezek vannak önökhöz legközelebb, és ezek a legalkalmasabbak arra, hogy megfelelő tájékoztatással és információkkal lássák el önöket. Az 1. sz. mellékletben található a MEDIA Deskek és Antennák teljes listája. 

